**Til deg som er ny brukar av tilrettelagd transport (TT)**

TT-ordninga er eit tilbod om transport frå dør til dør med drosje.

Ordninga er meint å dekke **fritidsreiser**, men du kan òg bruke tilbodet på andre typar reiser som ikkje blir dekte gjennom andre offentlege ordningar. TT er for eksempel ikkje meint å dekke reiser til og frå sjukehus eller lege.

TT-ordninga er ikkje ein lovfesta rett, men er eit tilbod frå fylkeskommunen.

**Du har fått eit TT-kort**

Saman med dette brevet har du fått eit TT-kort. Kortet fungerer som eit bankkort, men utan kode. Du kan betale heile eller ein del av reisa med kortet.

Kortet er personleg og kan ikkje brukast av andre enn deg. Namnet og brukarnummeret ditt står på kortet, og du må vise legitimasjon når du bruker det.

**Kortet er knytt til ein personleg reisekonto**

Reisekontoen blir automatisk fylt opp to gonger i året, 1. januar og 1. juli. Saldoen på kontoen blir nullstilt på slutten av kvart år. Om du ikkje får brukt opp heile saldoen i år, blir han altså ikkje overført til neste år.

Dersom kontoen er overtrekt i ein periode, vil dette komme som fråtrekk frå tildelinga i neste periode.

Vi opplyser med dette om at **det blir sett inn kr ..................... på kortet** som er gyldig frå no.

Vi opplyser også om at det tildelte beløpet kan variere frå år til år basert på fylkeskommunen sitt budsjett. Vi oppfordrar difor til at du sjølv kontrollerer saldoen din ved neste tildeling.

**Brukarnummer**

Ditt brukarnummer er:

Passord:

**Saldo på kortet**

I dei fleste drosjar vil saldoen på kortet vise direkte ved å trekkje det gjennom taksameteret i drosjen. Du kan også sjølv kontrollere saldoen ved å

* ringe sentralbordet på 35 58 60 40, det er bemanna 24 timar i døgnet, kvar dag
* sende ein SMS til 903 67 000 med teksten «ttkort *brukarnummeret ditt*»
* gå inn på [www.ttkort.no](http://www.ttkort.no) og taste inn brukarnummeret ditt

**Eiga brukarside**

Ved å logge deg på di eiga side på internett kan du sjå all informasjon som er registrert på deg, og alle turane dine. Gå til [www.ttkort.no](http://www.ttkort.no) og vel fana «TT-brukere». Her kan du logge deg inn med brukarnummeret og passordet som du finn i dette brevet.

**Tap av kort eller skade på kort**

Dersom kortet blir skada eller du mistar kortet, skal du melde ifrå snarast mogleg ved å ringe
35 58 60 40 eller kontakte saksbehandlaren i kommunen din. Det gamle kortet blir då sperra, og du får tilsendt eit nytt kort. Kostnaden for det nye kortet blir belasta brukarkontoen din.

Du finn meir informasjon om TT-ordninga på:

<https://mrfylke.no/Tenesteomraade/Samferdsel/TT-ordninga>